Sanral wil teen 2021 weer bou aan sy brug | Netwerk24
Deur Elvira Wood 08 September 2020 15:10
'n Kunstenaarsvoorstelling van hoe die Mtentu-brug op die N2 gaan lyk. Foto: Argief
Die Suid-Afrikaanse Nasionale Padagentskap (Sanral) wil hê kontrakteurs moet weer teen vroeg volgende jaar aan die werk spring by die Mtentu-brugprojek in die Oos-Kaap.
Werk aan dié brug, wat deel gaan vorm van die N2, het tot stilstand gekom toe die konstruksiemaatskappy Aveng en sy Duitse vennoot, Strabag, besluit het om hulle daarvan te onttrek.
Die kontrak om die brug te bou het R1,6 miljard beloop.
Aveng en Strabag het hulle egter aan die projek onttrek en force majeure as rede aangevoer.
Dit is wanneer omstandighede buite 'n kontrakteur se beheer verhinder dat konstruksie kan voortgaan.
Die gesamentlike onderneming het aangevoer dat hy weens geweld en dreigemente van geweld deur lede van die plaaslike gemeenskap 83 dae lank nie op die perseel kon werk nie.
Die hof het egter in Sanral se guns besluit.
Sanral sê Dinsdag in 'n twiet dat die oomblik wat die tesourie staatsdepartemente toelaat om weer tenders uit te reik, sal 'n nuwe tender vir die bou van die brug uitgereik word.
Die plan is om die kontrak in die vierde kwartaal van vanjaar toe te ken. Sanral sê hy hoop dat 'n nuwe kontrakteur teen 2021 aan die brug van 1 132 m lank kan begin werk.
The mega Mtentu Bridge site project will be (re)tendered after the restrictions on new tenders are lifted by National Treasury. SANRAL hope to award this contract in the last quarter of the year and having the new contractor on site early in 2021. pic.twitter.com/xKclIFHZgw
— SANRAL (@SANRAL_za) September 8, 2020
Eric Diack, voorsitter van Aveng, Adrian Macartney, finansiële hoof, en Sean Flanagan, uitvoerende hoof, het voorheen aan Netwerk24 gesê dat Sanral geen keuse gaan hê as om "van voor af te begin" met die Mtentu-projek nie.
Hulle het ook gesê dat daar "geen kontrakteur in Suid-Afrika is wat die kennis en vaardighede het om 'n projek van dié omvang alleen aan te pak nie".
"Ons het die projek ontwerp om by ons metodes en prosesse te pas. 'n Nuwe kontrakteur sal van voor af met die ontwerpfase moet begin om by sy eie unieke metodes en prosesse te pas," het Flanagan gesê.
Hy sê die brug sal waarskynlik ná voltooiing dieselfde lyk, maar dit sal op 'n ander manier gebou wees.